als_Latn dik_Latn sag_Latn
Protesta pothuasje tre-mujore e Partisë Demokratike është duke dëmtuar ekonominë kombëtare në katër forma, bënë të njohur ditën e sotme ekspertë të financave.
Destabiliteti i krijuar shërben për të larguar investitorët e huaj potencialë, largon turistët, ul besimin e konsumatorit vendas dhe bllokon grantet dhe format e tjera të financimit nga Bashkimi Europian.
Për këtë arsye, fatura ekonomike e “çadrës” mund të llogaritet që tani në qindra milionë euro dëme, pa përfshirë koston e pamatshme të shkaktuar mbi imazhin ndërkombëtar të vendit.
Turizmi – Gjatë kësaj jave, Ministria e Punëve të Jashtme të Britanisë këshilloi qytetarët e saj që të shmangin Shqipërinë nëse munden, pasi situata politike është e paqëndrueshme dhe rreziku i dhunës në rritje. Këtë shembull e kanë ndjekur edhe disa vende të tjera të mëdha dhe në bazë të ligjit, operatorët turistikë do informojnë turistët potencialë për këto rreziqe, përpara se të konfirmojnë biletën e tyre.
Turizmi, sektor nga i cili varen direkt 60 mijë vende pune, i solli Shqipërisë 1,5 miliardë euro të ardhura vitin e kaluar, ndaj një rënie e parashikueshme me 20%, do të dëmton me të paktën 300 milionë euro ekonominë kombëtare.
Investimet e huaja – Investitorët e huaj janë edhe më të ndjeshëm se turistët, pasi ndryshe nga këta të fundit, ata vendosin të investojnë pasurinë e tyre në këtë vend. Kriza politike ka bërë që investitorët të ndërpresin investimet e parashikuara dhe të qëndrojnë në pritje, për të parë se çfarë do të ndodhë përpara se të veprojnë.
Një numër e tyre mund të kenë zgjedhur për t’u larguar përfundimisht nga Shqipëria. Vitin e kaluar, investimet e huaja direkte sollën në ekonomi 1 miliardë euro. Një rënie e mundshme midis 10-30% mund të përkthehet me të paktën 300 milinë euro të tjera firo.
Besimi i konsumatorit dhe imazhi i vendit – Shpenzimet e konsumatorit janë zëri më i madh i PBB-së dhe treguesi kryesor që përcakton rritjen ose rënien ekonomike në rastin e Shqipërisë. Mbi 80% e PBB-së së vitit 2016 ishin në fakt shpenzime të konsumatorit. Rënia e besimit të tij bën që njerëzit të zgjedhin të qarkullojnë më ngadalë paratë, duke ngadalësuar rritjen ekonomike.
Dëmi në imazhin e vendit, një faktor i ndërlidhur me të gjithë treguesit e tjerë, është i pamatshëm. Goditjen nga prishja e imazhit, ekonomia shqiptare do ta vuajë në vitet në vijim.
Grantet nga BE – Bllokimi i vetingut dhe vota e PD-së kundër hapjes së negociatave vitin e kaluar ka bllokuar efektivisht hapjen e bisedimeve të anëtarësimit me BE-në.
Një studim i Brukselit tregon se hapja e negociatave, e shoqëruar me paketën ndihmëse financiare që akordohet për të lehtësuar realizimin e kushteve të anëtarësimit mund të nxisë një rritje ekonomike prej 1,3-2,1% në vit.
Nëse negociatat me Shqipërinë do të ishin hapur në nëntor, vendi do të ishte përfituar midis 170-280 milionë euro shtesë në vit, mjaftueshëm për të financuar brenda vitit projektin madhor të Rrugës së Arbërit./Lexo.al/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn